Správa Komisie Európskemu parlamentu a Rade o strednodobom hodnotení štatistického programu spoločenstva na roky 2008 – 2012 /* KOM/2010/0346 v konečnom znení */





[pic] | EURÓPSKA KOMISIA | Brusel, 30.6.2010 KOM(2010)346 v konečnom znení SPRÁVA KOMISIE EURÓPSKEMU PARLAMENTU A RADE O STREDNODOBOM HODNOTENÍ ŠTATISTICKÉHO PROGRAMU SPOLOČENSTVA NA ROKY 2008 – 2012 SPRÁVA KOMISIE EURÓPSKEMU PARLAMENTU A RADE O STREDNODOBOM HODNOTENÍ ŠTATISTICKÉHO PROGRAMU SPOLOČENSTVA NA ROKY 2008 – 2012 ÚVOD Rozhodnutie Európskeho parlamentu a Rady č. 1578/2007/ES o štatistickom programe Spoločenstva na roky 2008 až 2012 bolo prijaté[1] 11. decembra 2007. Opiera sa o politické priority prosperity, konkurencieschopnosti, inovácie a hospodárskeho rastu, solidarity a ľudského rozvoja, hospodárskej, sociálnej a regionálnej súdržnosti, trvalo udržateľného rozvoja, demografických výzev a ďalšieho rozširovania Európskej únie (ďalej len „EÚ“). Tento dokument predstavuje predbežnú správu, ktorá sa vyžaduje v článku 6 rozhodnutia a vychádza z vnútorných mechanizmov Eurostatu na podávanie správ o ročných pracovných programoch a zo správy konzultanta, ktorá zahŕňa niektoré osobitné prvky. V oddiele 2 sú zhrnuté hlavné výsledky ŠPS, oddiel 3 sa zameriava na budúcnosť, na druhú polovicu štatistického programu Spoločenstva, a oddiel 4 sa zaoberá osobitnými prvkami, na ktoré sa má zamerať správa. V oddiele 5 sa predkladajú odporúčania do budúcna. HLAVNÉ VÝSLEDKY PROGRAMU Táto časť sa zameriava na prvé dva roky programu. Zhrnutie Štatistický program Spoločenstva zahŕňa približne 130 cieľov, pričom väčšina z nich je viacročných a vyžadujú si nepretržitú realizáciu počas celého programového obdobia. Pokiaľ ide o jednotlivé hlavy[2] programu, mnohé z cieľov (približne 90 %) sa už uskutočňujú a je pravdepodobné, že sa dosiahnu do konca roku 2012, napriek tomu, že v dôsledku obmedzených zdrojov v Európskom štatistickom systéme môže byť ich dosiahnutie ťažšie, ako sa predpokladalo. Niektoré dôležité ciele sa splnili už do konca roka 2009 (zriadenie Európskeho poradného grémia pre riadenie v oblasti štatistiky (ESGAB), prijatie nariadenia o štatistike v oblasti energetiky, internetová stránka Eurostatu orientovaná na používateľa). Ciele, na ktorých sa ešte musí začať pracovať, zahŕňajú vypracovanie ukazovateľov na analyzovanie logistických výkonov a intermodálnej dopravy, zavedenie NACE Rev. 2 do národných účtov a vypracovanie metodiky na posudzovanie kvality regionálnych údajov. Okrem toho sa preukázala schopnosť Európskeho štatistického systému (ďalej len „EŠS“) zaoberať sa štatistickými dôsledkami finančnej krízy v oblasti makroekonomickej a sociálnej štatistiky. Vydali sa rozhodnutia o štatistickom spracovaní zásahov vlád a poskytli sa príslušné hospodárske ukazovatele a ukazovatele trhu práce. Skúmajú sa súčasné štatistické ukazovatele a uskutočňuje sa niekoľko projektov, ktoré sa zameriavajú na poskytovanie dodatočných ukazovateľov pre tvorcov politiky prostredníctvom lepšieho využívania existujúcich údajov. Vzhľadom na to, že k dispozícii bude menej zdrojov, v snahe splniť všetky nastolené ciele štatistického programu Spoločenstva do konca roka 2012 bude potrebné vynaložiť ešte väčšie úsilie na zosúladenie metodiky, pojmov a definícií v mnohých oblastiach a na zlepšenie štandardizácie. Prierezové otázky Úloha štatistiky v európskej integrácii Na základe nového nariadenia o registri ekonomických subjektov dobre pokračovala práca na vytváraní registra skupín podnikov Spoločenstva spolu s validáciou súborov údajov o 5 000 takýchto skupinách. S cieľom zvýšiť kvalitu registra sa vypracoval návrh nariadenia o výmene dôverných údajov medzi Eurostatom a Európskym systémom centrálnych bánk. Ďalšie významné činnosti zahŕňajú zvýšené úsilie zamerané na štandardizáciu nástrojov na zasielanie údajov a metaúdajov, ďalší rozvoj integrovaných nástrojov IT pre systémy tvorby štatistík, koncepčnú prácu na novom Európskom systéme národných účtov (ESA) a úspešné zavádzanie NACE Rev 2 v mnohých štatistických oblastiach. Vytvorila sa nová riadiaca štruktúra, pokiaľ ide o dôvernosť štatistických údajov, a postup na poskytovanie spätnej väzby o príslušných výskumných projektoch EŠS. Vzťahy so zainteresovanými stranami Európsky štatistický systém (EŠS) Prvá správa o dodržiavaní súladu s Kódexom postupov európskej štatistiky bola uverejnená v roku 2008, odvtedy pokračovala implementácia v celom EŠS a Európske poradné grémium pre riadenie v oblasti štatistiky zriadené s cieľom poskytovať v tejto súvislosti nezávislý názor na EŠS, podporuje pravidelné hodnotenie dodržiavania a ďalšie skúmanie opatrení zameraných na zlepšenie. V súčasnosti sa každoročne vypracúva Európsky program odbornej prípravy v oblasti štatistiky ako súčasť dlhodobej stratégie. Spolupráca s používateľmi Dialóg s používateľmi sa posilnil prostredníctvom konferencií o národných účtoch a cenovej štatistike, vytvorením a uvedením do prevádzky nového konzultačného orgánu pre používateľov (Európsky poradný výbor pre štatistické informácie) a iniciovaním dialógov s inými zúčastnenými stranami a vypočutí v rámci Komisie. Technická spolupráca s tretími krajinami a spolupráca s medzinárodnými organizáciami Profil EŠS a európskych noriem na celosvetovej úrovni sa zvýšil prostredníctvom pravidelných konzultácií a koordinácie. Nástroje Lepšia regulácia a rovnováha nákladov a prínosov Činnosti v tejto súvislosti ukázali, že všetky členské štáty nehodnotia zaťaženie ani náklady systematickým alebo jednotným spôsobom pre všetky štatistické oblasti. Návrhy na zjednodušenie a prepracovanie právnych predpisov v oblasti energetiky, dopravy, migrácie, Intrastatu, štrukturálnej podnikovej štatistiky a v poľnohospodárstve boli prijaté v roku 2008 a 2009 v rámci pretrvávajúceho úsilia znížiť zaťaženie respondentov. Keďže ďalšie mechanické zjednodušenie štatistických požiadaviek by narušilo plynulé poskytovanie kvalitných štatistických údajov používateľom, Eurostat začal modernizovať postupy zostavovania štatistík, a pokiaľ ide o štatistický program, dodatočne ho preskúmal/prehodnotil jeho priority. Monitorovanie súladu s predpismi V medziach súčasného rámca sa zaviedlo pravidelné monitorovanie súladu s predpismi, pokiaľ ide o zvyšovanie kvality štatistiky Spoločenstva. Zvýšená schopnosť reagovať na potreby používateľov Začalo sa niekoľko projektov, napríklad v spojení s modernizáciou podnikovej a obchodnej štatistiky (ďalej len „MEETS“) s cieľom spájať rôzne štatistické zdroje a rozlišovať požiadavky, pokiaľ ide o príspevky k celkovým európskym súčtom (prepracovanie štrukturálnej podnikovej štatistiky). Použitie ad hoc modulov sa rozšírilo do oblasti sociálnej štatistiky (napríklad na oblasť zdravia, zdravotných postihnutí, migrantov, prechodu zo školy do práce) v snahe zvýšiť schopnosť reagovať na nové potreby používateľov. Finančná podpora pre programové obdobie V snahe zjednodušiť postupy riadenia grantov Eurostat začal niekoľko iniciatív, ako je napríklad vypracovanie rámcových partnerských dohôd o grantoch, preskúmanie jednotných sadzieb v grantoch a zjednodušenie postupov pre siete EŠS, vyžiada si to však vynaloženie ďalšieho úsilia. Využívanie odborných znalostí partnerov na účely Spoločenstva Vyvinuli sa nové druhy spolupracujúcich sietí s cieľom spoločne využívať odborné znalosti a usmerňovať poznatky a zdroje do EŠS (ESSnets). Zahŕňajú projektovú prácu, ktorú vykonávajú niektoré členské štáty, pričom výsledky sa sprístupňujú pre celý EŠS. Tento nástroj na zabezpečenie lepšej spolupráce v EŠS sa intenzívne využíva v niekoľkých oblastiach a priniesol už dobré výsledky. Zverejňovanie údajov Vylepšená internetová stránka Eurostatu bola uvedená do prevádzky v apríli 2009 a disponuje lepším prístupom, navigačnými možnosťami a získavaním údajov a dokončuje sa aj revidovaná referenčná databáza s cieľom zlepšiť funkcie spravovania údajov a metaúdajov. O úspechu rôznych ďalších iniciatív, ako sú napríklad Statistics Explained a reprezentatívne publikácie, svedčí narastajúci počet stiahnutí. Prierezové činnosti Vypracovali sa ďalšie štrukturálne ukazovatele a použili sa na analyzovanie vnútroštátnych reformných programov v rámci programov monitorovania na účely lisabonskej stratégie. Vypracovali sa profily kvality a zdokonalené kanály na zverejňovanie pre štrukturálne ukazovatele aj pre ukazovatele udržateľného rozvoja. Ukazovatele udržateľného rozvoja sa použili na aktualizáciu stratégie udržateľného rozvoja EÚ a na jej monitorovaciu správu v roku 2009 a dokončila sa štúdia uskutočniteľnosti usilujúca o ich doplnenie o ukazovatele blahobytu. V oblasti rozširovania sa poskytla pomoc kandidátskym krajinám a potenciálnym kandidátom s cieľom modernizovať a posilňovať ich štatistické systémy a zlepšiť dostupnosť kvalitných štatistických údajov. Uskutočnili sa konkrétne kroky s cieľom pravidelne uverejňovať údaje na podporu rokovacieho procesu a na účely medzinárodného monitorovania sčítaní obyvateľstva. Diskusie o doplnení makroekonomických ukazovateľov, ako je napríklad HDP, o ukazovatele, ktoré odzrkadľujú sociálne a environmentálne aspekty pokroku, viedli k prijatiu oznámenia Viac ako HDP – Meradlo pokroku v meniacom sa svete.[3] Štatistické oblasti podľa jednotlivých hláv Voľný pohyb tovaru: Vypracovali sa nové právne predpisy pre Intrastat a Extrastat, ktoré vedú k zníženiu zaťaženia respondentov a v prípade Extrastatu k zvládnutiu potenciálnych strát údajov, keď nie sú k dispozícii požadované štatistické údaje z colných vyhlásení. Skúmali sa spôsoby odstránenia asymetrií v zrkadlových obchodných tokoch a prostredníctvom pravidelného monitorovania a vydávania vhodných odporúčaní sa zlepšila súdržnosť medzi štatistikou obchodu s tovarom a štatistikou platobnej bilancie. Poľnohospodárstvo: Členským štátom sa poskytla značná podpora a prijali sa právne predpisy, ktoré zaručujú vykonanie poľnohospodárskeho cenzusu zahŕňajúceho obdobie rokov 2009 až 2010. Vypracovala sa stratégia na zlepšenie štatistiky využívania pôdy a vynaložilo sa úsilie na splnenie potrieb týkajúcich sa štatistických informácií v prípade námornej politiky Spoločenstva. Prijali sa legislatívne opatrenia v oblasti agro-environmentálnej štatistiky a na zníženie zaťaženia v oblasti štatistiky živočíšnej výroby a plodín. Voľný pohyb osôb, služieb a kapitálu: Prvý raz sa zbierali údaje v oblasti štatistiky zahraničných afiliácií a prijali sa právne predpisy v oblasti podávania správ o kvalite. Vypracovala sa metodika pre štatistiku povolení na pobyt a prijali sa vykonávacie opatrenia. Spravodlivosť, sloboda a bezpečnosť: Vypracovali sa vykonávacie opatrenia v oblasti ročnej štatistiky migrácie. Realizoval sa ad hoc modul zisťovania o integrácii migrantov na trhu práce. Ročné zverejňovanie štatistiky kriminality a trestného súdnictva začalo v roku 2007 a uskutočnilo sa aj 17 pilotných štúdií na otestovanie dotazníka pre zisťovanie bezpečnosti EÚ v roku 2013 (zisťovanie viktimizácie). Doprava: Sústavne sa poskytovali údaje pre všetky spôsoby dopravy a konsolidoval sa právny základ. V súvislosti s bezpečnosťou dopravy sa iniciovalo memorandum o porozumení s ďalšími zostavovateľmi údajov. Hospodárska a menová politika: V rámci národných účtov Eurostat prispel k revízii Systému národných účtov OSN (SNA), ktorá bola ukončená v roku 2009. Analogicky, ESA sa aktualizuje a jeho program zasielania údajov je predmetom diskusie. Začalo sa plánovanie s cieľom zabezpečiť koordinované zavádzanie revidovaného ESA a novej príručky Medzinárodného menového fondu o platobnej bilancii. Dôsledne sa venovala pozornosť overovaniu štatistiky vlastných zdrojov a poskytovali sa údaje pre rozpočtový a fiškálny dohľad v kontexte postupu pri nadmernom deficite , zatiaľ čo súčasne pokračovala práca na zdokonaľovaní metodického rámca a porovnateľnosti údajov. Mimoriadna situácia v súvislosti s údajmi o gréckom dlhu a deficite predstavovala pre Eurostat výzvu, ktorá si vyžiadala mimoriadne zdroje pri analyzovaní situácie a navrhovaní protiopatrení. V roku 2009 sa prvý raz uverejnili agregáty finančného účtu platobnej bilancie EÚ. Pokiaľ ide o krátkodobú štatistiku , uverejnila sa správa o zavádzaní nariadenia, ktorá upozornila na najvhodnejšie postupy a kvalitatívne stránky údajov. Vynaložilo sa ďalšie úsilie na zlepšenie rozsahu, dĺžky radov a aktuálnosti najdôležitejších európskych ekonomických ukazovateľov. V oblasti cenovej štatistiky pokračovala metodická práca, pokiaľ ide o harmonizovaný index spotrebiteľských cien, a činnosti zamerané na monitorovanie súladu s predpismi sa rozšírili na ďalšie krajiny. Dosiahol sa pokrok v zbere podrobnejšej cenovej štatistiky. Od roku 2008 sa v súlade s novým nariadením zostavujú parity kúpnej sily. Projekt v oblasti účtov podľa odvetví je príkladom poskytovania novej štatistiky založenej na integrácii existujúcich údajov. Zamestnanosť: Zaviedlo sa niekoľko ad hoc modulov na zisťovanie pracovných síl (ďalej len „LFS“). Prijal sa právny základ pre budúce ad hoc moduly a nariadenie o štvrťročnej štatistike voľných pracovných miest. Uskutočnila sa komplexná revízia kvality LFS. Zverejnili sa výsledky zisťovania štruktúry miezd z roku 2006, a to aj v rámci výskumnej komunity. Spoločná obchodná politika: Dosiahol sa pokrok v zosúladení údajov z rôznych, ale vzájomne prepojených štatistických oblastí, ako je napríklad obchodná štatistika, štatistika platobnej bilancie a národné účty. Sociálna politika, vzdelávanie, odborná príprava a mládež: V roku 2009, po vypuknutí krízy, sa analyzovala sociálna štatistika s cieľom zaplniť informačné medzery. Sprístupnili sa porovnateľné informácie o sociálnej ochrane a sociálnom začlenení. Projekt základných ukazovateľov v sociálnych prieskumoch vedie k lepšej integrácii pojmov a definícií vo všetkých oblastiach. Dosiahol sa pokrok, pokiaľ ide o štatistiku vzdelávania a celoživotného vzdelávania , pričom sa zverejnili výsledky o vzdelávaní dospelých a pokračujúcom odbornom vzdelávaní. Prostredníctvom správy EÚ o mládeži z roku 2009 sa zverejnilo široké spektrum údajov o mládeži . Vypracoval sa prehľad všetkých štatistík súvisiacich s pohlavím a v tejto súvislosti sa zostavili konkrétne údaje. Prijalo sa nariadenie o sčítaní obyvateľstva a domov a bytov a vypracovali sa vykonávacie opatrenia. Na príslušné politické účely sa poskytli všeobecné a regionálne odhady obyvateľstva. Verejné zdravie: Prijalo sa rámcové nariadenie o verejnom zdraví a o zdraví a bezpečnosti pri práci, vypracovali sa vykonávacie opatrenia a uverejnili sa údaje o zdravotnej starostlivosti, príčinách úmrtí, pracovných úrazov a chorôb z povolania. V roku 2008 sa vykonal európsky prieskum zdravia formou interview. Ochrana spotrebiteľov: Uverejnila sa panoramatická publikácia o spotrebiteľoch v Európe, ako aj príručka o potravinách „z farmy na stôl“. Pokiaľ ide o bezpečnosť potravín, uverejnili sa údaje o kontrole potravín a krmív a o činnostiach v oblasti monitorovania. Priemysel: Vývojová práca v oblasti obchodnej štatistiky sa sústredila na ukazovatele globalizácie a podnikania, pričom sa uskutočnilo niekoľko štúdií a skúšobných výpočtov. Prijal sa Program modernizácie európskej podnikovej a obchodnej štatistiky (MEETS) schválili sa následné ročné pracovné programy. Zmenilo a doplnilo sa nariadenie o informačnej spoločnosti a sprístupnili sa údaje pre správu o digitálnej konkurencieschopnosti Európy. Pokiaľ ide o štatistiku cestovného ruchu , vydalo sa niekoľko politicky orientovaných publikácií a revidoval sa právny základ. Projekt satelitných účtov cestovného ruchu sa zameral na ďalšiu harmonizáciu. V roku 2008 sa prijalo nariadenie o energetickej štatistike a v súlade s tým sa uskutočnil zber údajov. Metodická práca sa okrem iného zameriavala na hodnotenie energetickej účinnosti a energie z obnoviteľných zdrojov. Hospodárska a sociálna súdržnosť: Po revízii územnej klasifikácie NUTS v roku 2008 sa prepočítali všetky regionálne údaje a začal sa projekt zameraný na zber širokého spektra údajov NUTS úroveň 3. Začalo sa nové kolo zberu údajov pre Urban Audit. Výskum a technický rozvoj: Vykonalo sa niekoľko zisťovaní o inovácii Spoločenstva, kariérnom raste držiteľov doktorátu a o výskume a vývoji, zlepšila sa ich metodika a kvalita, rozšíril sa prístup k údajom. Pokiaľ ide o metodiku, uviedli sa do prevádzky príslušné externé a interné riadiace štruktúry. Začali sa projekty spolupráce v oblasti integrácie údajov, kontroly zverejňovania štatistických údajov a modelových prístupov a dohodla sa stratégia na rozšírenie prístupu k mikroúdajom. Životné prostredie: Zrevidovala sa európska stratégia, pokiaľ ide o environmentálne ekonomické účty a prijal sa právny návrh. Zintenzívnila sa práca na agregátnych ukazovateľoch účinnosti zdrojov a vplyvov na životné prostredie a pokračujú činnosti v oblasti štatistiky odpadu, vody a pôdy. Eurostat prispel k úvahám o štatistike týkajúcej sa zmeny klímy, vypracoval príslušné akčné plány a poskytol cennú podporu pri vypracovaní ročného súpisu skleníkových plynov EÚ. Rozvojová spolupráca: Spolupráca sa zameriavala na podporu koordinácie darcov a obhajovanie štatistiky, zvlášť v súvislosti s národnými stratégiami rozvoja. Bola vypracovaná Príručka štatistiky ES Rozvojová spolupráca s cieľom podporiť návrh štatistického projektu v rozvojových krajinách. Hospodárska, finančná a technická spolupráca s tretími krajinami: Poskytla sa široká škála technickej pomoci a podpory pre krajiny v rámci európskeho susedstva a uverejnili sa údaje vyplývajúce z projektov spolupráce. Využitie ľudských a finančných zdrojov V roku 2008 došlo k miernemu zvýšeniu ľudských zdrojov hlavne v dôsledku rozšírenia, ale od roku 2009 sa dodržiava politika nulového rastu zdrojov, ktorú uplatňuje Komisia, a rieši sa prostredníctvom strategických projektov spojených s perspektívnym plánovaním a rozvojom kariéry. Viazané rozpočtové prostriedky na vykonávanie programu dosiahli v roku 2008 približne 66 miliónov EUR (úvery Eurostatu predstavovali 48 miliónov EUR) a 80 miliónov v roku 2009 (54 miliónov EUR na úvery Eurostatu), pri narastajúcom podiele rozpočtu, ktorý sa poskytol Eurostatu na nahradenie subdelegovaných rozpočtov z iných útvarov Komisie. HLAVNÉ PRVKY DRUHEJ POLOVICE ŠPS Nariadenie o európskej štatistike[4] sa prijalo v roku 2009 so zreteľom na fungovanie európskeho štatistického systému (Krakovský/Haagsky akčný plán). Nariadením sa poskytuje stabilné a transparentné právne prostredie a zabezpečuje sa nezávislosť, integrita a zodpovednosť členov EŠS. Stanovujú sa v ňom najmä zásady, ktoré umožňujú všetkým členom EŠS zostavovať a šíriť štatistiku účinnejšie, formuluje sa štruktúra EŠS, stanovuje sa koordinačná úloha Eurostatu v štatistickom systéme na európskej úrovni a národných štatistických inštitútov na vnútroštátnej úrovni, inštitucionalizujú sa siete kolektívnej spolupráce a posilňujú sa požiadavky na kvalitu výstupov. Na zlepšenie kvality a dôvery v európsku štatistiku je rovnako dôležitý ďalší rozvoj a zavádzanie kódexu postupov do EŠS. Komisia ďalej prijala v auguste 2009[5] oznámenie o metóde tvorby štatistiky EÚ: vízia pre nasledujúce desaťročie, ktoré uvítala aj Rada ECOFIN-u na svojom zasadnutí v novembri 2009[6]. Hlavná myšlienka spočíva v zlepšení účinnosti tvorby štatistiky prostredníctvom zmeny metódy tvorby. Stále prispôsobovanie portfólia jej produktov a služieb prostredníctvom inovácií a nového vývoja by malo zabezpečiť, aby EŠS mohol aj naďalej zohrávať príslušnú úlohu pri podporovaní tvorby politiky EÚ a aby bol schopný uspokojovať očakávania používateľov aj v budúcnosti. Vízia vychádza z vytvorenia nástrojov využívajúcich informačné a komunikačné technológie a z celostného prístupu a bude znamenať odklon od tradičných modelov nezávislého spracovania smerom k integrovanému modelu tvorby, ako sa uvádza v nedávno vypracovanej spoločnej vykonávacej stratégii. Nová riadiaca štruktúra EŠS okrem toho zahŕňa vyspelé modely a formy spolupráce EŠS, ako sú napríklad riaditeľské skupiny pre všetky štatistické oblasti, sponzorské skupiny pre jednotlivé časovo obmedzené projekty strategickej povahy a siete kolektívnej spolupráce, aby sa umožnil technický vývoj a prenos poznatkov v rámci EŠS. Uskutočňuje sa reforma procesu programovania a plánovania. V snahe zosúladiť štatistický systém Grécka s požiadavkami EÚ a normami EŠS, EŠS pomôže štatistickému úradu Grécka pri prestavbe štatistického systému, aby bol schopný zostavovať spoľahlivé štatistické údaje, a táto pomoc pohltí veľkú časť zdrojov EŠS. Nakoniec sa začal proces, v rámci ktorého sa všetky oblasti podrobia analýze efektívnosti nákladov (napríklad vypracovanie formulárov súhrnných informácií, hodnotenie nákladov a zaťaženia), bude však potrebné vynaložiť ďalšie úsilie. OSOBITNÉ ASPEKTY PODÁVANIA SPRÁV Účinky na konkurencieschopnosť MSP v dôsledku zníženia administratívneho zaťaženia Účinky na konkurencieschopnosť MSP sa hodnotili prostredníctvom odhadu zníženia zaťaženia tejto skupiny podnikov, pričom sa preskúmali právne predpisy v oblasti štatistiky, ktoré predstavujú pre podniky najväčšiu záťaž, a to Intrastat, SBS a Prodcom. Približne 200 až 250 miliónov EUR sa môže znova investovať do podnikateľských činností MSP, ak sa do postupov členských štátov integrujú také zmeny v právnych predpisoch EÚ, ako je napríklad obmedzenie počtu zisťovaných štatistických produktov, zvýšenie limitov pre podniky, pokiaľ ide o vykazovanie údajov pre Intrastat, a vylúčenie určitých premenných vykazovaných v SBS. Rozdelenie finančného zaťaženia medzi rozpočet EÚ a rozpočty členských štátov Rozdelenie finančného zaťaženia sa definuje ako podiel, ktorý sa vynakladá z rozpočtu EÚ a z rozpočtov členských štátov na tvorbu štatistiky, na ktorú sa vzťahuje ŠPS. Väčšina finančných prostriedkov, ktoré poskytuje EÚ, sa používa na podporu investícií a budovanie kapacít určených pre nové iniciatívy v členských štátoch, ktoré zvyčajne nezahŕňajú štatistické činnosti založené na právnych aktoch. Finančné zaťaženie spojené s vykonávaním ŠPS sa týka hlavne tvorby štatistických informácií v národných štatistických ústavoch a v dôsledku toho je do značnej miery založené na príspevku členského štátu. Skutočnosť, že 60 % až 90 % štatistických pracovných programov členských štátov sa týka pracovných programov EÚ, znamená, že medzi európskymi a národnými štatistickými pracovnými programami je značný stupeň synergie. V prípade, že sa majú vypracovať presnejšie odhady, je potrebné vytvoriť vhodný informačný systém o nákladoch, ktoré znášajú EÚ a členské štáty. Údaje pre nezaujatú analýzu sociálnych a ekonomických vplyvov Eurostat pravidelne monitoruje potreby používateľov vrátane potrieb tvorcov politiky na účely monitorovania a preskúmavania politík. Spokojnosť používateľov sa hodnotí prostredníctvom pravidelných zisťovaní a s použitím iných prostriedkov. EŠS poskytuje v súlade s tým súbory údajov potrebných pre nezaujatú a objektívnu analýzu sociálnych a ekonomických vplyvov. ODPORÚčANIA Pokračovanie predchádzajúcich odporúčaní Odporúčania z predchádzajúceho hodnotenia sa prijímajú prostredníctvom zavádzania mechanizmov, ktoré umožňujú prepojiť ciele ŠPS s ročnými pracovnými programami v procesoch plánovania a podávania správ, a zlepšiť tak monitorovanie vykonávania programu. Odporúčanie o vyvážení požiadaviek a zdrojov prispelo k sformulovaniu oznámenia o vízii na nasledujúce desaťročie. Vymedzenie nových potrieb, pokiaľ ide o štatistické informácie Existuje pravdepodobnosť, že stále bude vznikať potreba nových, zložitejších a vhodne načasovaných údajov na účely politiky, napríklad v súvislosti s oznámením Viac ako HDP, so správou Komisie o hodnotení hospodárskej výkonnosti a sociálneho pokroku („Stiglitz-Sen-Fitoussiho správa“), potreba georeferenčných údajov, údajov o zdravotnom postihnutí, ukazovateľov spotrebiteľských trhov a najmä potreba podrobného monitorovania cien produktov na ročnom základe a stratégia Európa 2020. EŠS bude v záujme splnenia týchto potrieb vyžadovať integrovanejší prístup využívajúci viaceré a kombinované zdroje údajov spolu s harmonizáciou metodiky, pojmov a definícií. Posilnenie partnerstva v EŠS Vývoj v EŠS bude viesť k ďalšej zmene orientácie ŠPS smerom ku splneniu budúcich úloh. Bude potrebná úprava ročného plánovacieho procesu a programov, ako aj hodnotenie cieľov v ŠPS. Vytvorenie väčšieho počtu rozdielnych integrovaných modelov spolupráce spoločne s členskými štátmi si bude vyžadovať väčšiu interakciu, zvýšené využívanie sietí EŠS a spoločné využívanie nástrojov pre väčšiu účinnosť systému. Analýza nákladovej záťaže a stanovenie nových priorít V rámci ŠPS sa vyžaduje podávanie správ o týchto aspektoch. Je potrebné posúdiť výsledky existujúcich hodnotení nákladov a zaťaženia a vyžaduje sa aj ďalšia úvaha, pokiaľ ide o to, ako získať od všetkých členských štátov homogénne informácie o nákladoch a zaťažení, ako aj o využití štatistiky. Na základe dostupných formulárov súhrnných informácií pre jednotlivé právne akty by sa mal vypracovať koncepčný prístup k stanoveniu nových priorít, pokiaľ ide o činnosti, a na jeho implementáciu by sa malo vynaložiť výrazné úsilie. Dostupnosť zdrojov na vykonávanie programu Na úrovni EŠS by sa mala posúdiť primeraná rovnováha medzi cieľmi stanovenými v ŠPS a vo vízii a súčasnou zhoršujúcou sa situáciou v oblasti zdrojov v štatistických úradoch mnohých členských štátov. Na úrovni EŠS sa vyžaduje strategická úvaha o cieľoch druhej polovice programu a dodatočné prehodnotenie potrieb používateľov s cieľom stanoviť strategické priority a zefektívniť tvorbu štatistiky. [1] Ú. v. EÚ L 344, 28.12.2007. [2] Podľa zmlúv. [3] KOM(2009) 433, 20.8.2009. [4] Nariadenie Rady (ES) č. 223/2009 z 11. 3. 2009. [5] KOM(2009) 404 v konečnom znení 10. 8. 2009. [6] 2972. zasadnutie Rady, Hospodárske a finančné záležitosti, 10. 11. 2009.